**ΟΡΘΟΔΟΞΟΣ ΑΥΤΟΚΕΦΑΛΟΣ**

**ΕΚΚΛΗΣΙΑ ΤΗΣ ΑΛΒΑΝΙΑΣ**

**ΚΑΤΑΣΤΑΤΙΚΟΝ**

**ΤΗΣ ΟΡΘΟΔΟΞΟΥ ΑΥΤΟΚΕΦΑΛΟΥ**

**ΕΚΚΛΗΣΙΑΣ ΤΗΣ ΑΛΒΑ­ΝΙΑΣ**

**ΓΕΝΙΚΑ**

**Άρθρον 1**

Η Ορθόδοξος Αυτοκέφαλος Εκκλησία της Αλβανίας, έχουσα Ιδρυτήν και Κεφαλήν αυτής τον Κύριον και Θεόν ημών Ιησούν Χριστόν, είναι θείον καθίδρυμα ως εν τόπω παρουσία και φανέρωσις της Μιάς Αγίας Κα­θο­λικής και Αποστολικής Εκκλησίας, παραμένει αναποσπάστως ηνωμένη μετά του Οικουμενικού Πατριαρχείου και όλων των αδελφών Αυτοκεφά­λων Ορθοδόξων Εκκλησιών και διαφυλάσσει απαρασαλεύτως τας πηγάς της πίστεως, ήτοι την Αγίαν Γραφήν, την Ιεράν Παράδοσιν και τους ιερούς αποστολικούς και συνοδικούς Κανόνας.

Η επίσημος επωνυμία αυτής είναι «Ορθόδοξος Αυτοκέφαλος Εκκλησία της Αλβανίας».

**Άρθρον 2**

Μέλη της Ορθοδόξου Αυτοκεφάλου Εκκλησίας της Αλβανίας είναι ό­σοι έχουν βαπτισθή εν τη Ορθοδόξω Εκκλησία και κατοικούν εν Αλβανία, ανεξαρτήτως καταγωγής.

**Άρθρον 3**

Οι ιεροί Κανόνες της Ορθοδόξου Εκκλησίας, αποτελούντες το κοινόν θε­μέλιον οργανώσεως και διοικήσεως όλων των ανά τον κόσμον Ορθοδό­ξων Εκκλησιών, διέπουν το σύστημα διοργανώσεως, διοικήσεως και λει­τουρ­γίας της ζωής της Ορθοδόξου Αυτοκεφάλου Εκκλησίας της Αλβα­νίας.

Η ακριβής ερμηνεία άρθρων του παρόντος Καταστατικού επί αναφυο­μέ­νων τυχόν αποριών γίνεται με κριτήριον τους ιερούς Κανόνας.

**Άρθρον 4**

**Θεμελιώδη αξίαν διά την Ορθόδοξον**

**Αυτοκέφαλον Εκκλησίαν της Αλβανίας έχουν:**

Εκκλησιαστικώς, ο Πατριαρχικός και Συνοδικός Τόμος, διά του οποίου το Οικουμενικόν Πατριαρχείον παρεχώρησεν εις αυτήν (Απρίλιος 1937), κατά την εκκλησιαστικήν τάξιν, την Αυτοκεφαλίαν και ούτω την κανονι­κήν αναγνώρισιν αυτής υπό πασών των ανά την οικουμένην Ορθοδόξων Εκκλησιών ως Αυτοκεφάλου Εκκλησίας.

Πολιτικώς, το υπ’ αριθμ. 10 άρθρον, παράγρ. 6, και το υπ’ αρ. 24 άρ­θρον, παράγρ. 1, 2, του Συντάγματος της Δημοκρατίας της Αλβανίας του έτους 1998.

Ούτω, βάσει του άρθρου 10, η Ορθόδοξος Αυτοκέφαλος Εκκλησία της Αλβανίας, ούσα μία των παραδοσιακών θρησκευτικών κοινοτήτων της χώ­ρας, αναγνωρίζεται ως Νομικόν Πρόσωπον και είναι ανεξάρτητος εις την διοίκησιν και την διαχείρισιν της περιουσίας αυτής συμφώνως προς τας αρχάς και τούς Κανόνας αυτής. Διά του άρθρου 24, παράγρ. 1, 2, κατοχυ­ρούται η θρησκευτική ελευθερία και το δικαίωμα εκφράσεως της θρη­σκευτικής πίστεως, ατομικώς ή ομαδικώς, εις τον ιδιωτικόν ή τον δημό­σιον βίον, διά της λατρείας, της εκπαιδεύσεως, της τηρήσεως των εθίμων και των εορταστικών εκδηλώσεων.

**Άρθρον 5**

Αι σχέσεις μεταξύ του Κράτους και της Ορθοδόξου Αυτοκεφάλου Εκ­κλη­σίας της Αλβανίας ρυθμίζονται δια των άρθρων 10 και 24 του Αλβα­νικού Συντάγματος, καθώς και επί τη βάσει της προβλεπομένης μεταξύ των Συμ­φωνίας.

**Άρθρον 6**

Η Ορθόδοξος Αυτοκέφαλος Εκκλησία της Αλβανίας, ως ο κανονικός συ­νεχιστής της από αιώνων παραδόσεως της Ορθοδόξου Εκκλησίας εις την γεωγραφικήν περιοχήν του συγχρόνου Αλβανικού κράτους, είναι ο μό­νος νόμιμος κληρονόμος όλων των τίτλων, περιουσιών, ιδιοκτησιών, της Ορθοδόξου πολιτιστικής κληρονομίας και δικαιωμάτων των εντός της Αλ­βανίας Ενοριών, ιερών Μονών και κοινοτήτων.

**Άρθρον 7**

Επίσημος γλώσσα της Ορθοδόξου Αυτοκεφάλου Εκκλησίας της Αλβα­νίας είναι η Αλβανική. Οι ετερόγλωσσοι Ορθόδοξοι δύνανται να χρησιμο­ποιούν κατά την θείαν λατρείαν την παραδοσιακήν λατρευτικήν αυτών γλώσσαν, υπό τον όρον ότι τα εν χρήσει κείμενα αυτών έχουν την έγκρισιν της Ιεράς Συνόδου, ως ισχύει και διά τα κείμενα των ιερών Ακολουθιών εις την Αλβανικήν.

Εις την αλληλογραφίαν με άλλας Αυτοκεφάλους Εκκλησίας και ξένους αποδέκτας γενικώς, δύνανται να χρησιμοποιούνται και άλλαι γλώσσαι.

**ΟΡΓΑΝΩΣΙΣ**

**Άρθρον 8**

**Η Ορθόδοξος Αυτοκέφαλος Εκκλησία της Αλβανίας,**

**ως προς τας Μητροπόλεις Αυτής, οργανούται ως εξής:**

Αρχιεπισκοπή Τιράνων και Δυρραχίου, περιλαμβάνουσα τας Αρχιερα­τι­κάς Περιφερείας: Τιράνων, Δυρραχίου, Σκόδρας και Βορείου Αλβανίας.

Μητρόπολις Βερατίου, περιλαμβάνουσα τας Αρχιερατικάς Περιφε­ρείας: Βερατίου, Αυλώνος, Λούσνιας και Μαλλακάστρας.

Μητρόπολις Αργυροκάστρου, περιλαμβάνουσα τας Αρχιερατικάς Περι­φε­ρείας: Αργυροκάστρου, Πωγωνίου, Πρεμετής, Αγ. Σαράντα, Δελβίνου και Χειμάρρας.

Μητρόπολις Κορυτσάς, περιλαμβάνουσα τας Αρχιερατικάς Περιφε­ρείας: Κορυτσάς, Πρέσπας, Πόγραδετς, Δεβόλ και Κολόνιας.

Μητρόπολις Ελμπασάν, περιλαμβάνουσα τας Αρχιερατικάς Περιφε­ρείας: Ελμπασάν, Σπαθίας, Λιμπράζντ.

Μητρόπολις Απολλωνίας και Φίερ, περιλαμβάνουσα τας Αρχιερατικάς Περιφερείας: Φίερ, Πατός, Λιμπόφσα.

**Άρθρον 9**

Η Ιερά Σύνοδος δύναται να ιδρύη Μητροπόλεις ή Επισκοπάς, εφ’ όσον διά λόγους ποιμαντικούς κριθή αναγκαίον, ακολουθούσα την διαδικασίαν την οποίαν προβλέπουν η κανονική τάξις και παράδοσις της Εκκλησίας.

**Άρθρον 10**

Ουδείς ορθόδοξος κληρικός δύναται να ασκή ιερατικά καθήκοντα εν Αλβανία, εάν δεν είναι εντεταγμένος κανονικώς εις την Ορθόδοξον Αυτο­κέφαλον Εκκλησίαν της Αλβανίας και άνευ προηγουμένης ειδικής αδείας της αρμοδίας εκκλησιαστικής αρχής αυτής.

**ΙΕΡΑ ΣΥΝΟΔΟΣ**

**Άρθρον 11**

Η Ιερά Σύνοδος είναι η ανωτάτη αρχή της Ορθοδόξου Αυτοκεφάλου Εκκλησίας της Αλβανίας, συμφώνως προς τον Πατριαρχικόν και Συνοδι­κόν Τόμον της παραχωρήσεως του Αυτοκεφάλου αυτής υπό του Οικουμε­νικού Πατριαρχείου. Αύτη αποτελείται εκ του Αρχιεπισκόπου Τιράνων, Δυρραχίου και πάσης Αλβανίας, ως μονίμου Προέδρου, και των εν ενερ­γεία Μητροπολιτών και Επισκόπων.

Η Ιερά Σύνοδος έχει έδραν την πρωτεύουσαν της χώρας, η δε επίσημος ονομασία της είναι «Ιερά Σύνοδος της Ορθοδόξου Αυτοκεφάλου Εκκλη­σίας της Αλβανίας».

**Άρθρον 12**

**Η Ιερά Σύνοδος έχει τας εξής αρμοδιότητας:**

α) Διαφυλάσσει την πίστιν, την λατρείαν, την εκκλησιαστικήν πειθαρ­χίαν, την οργάνωσιν και την διοίκησιν της Εκκλησίας, βάσει των δογμά­των και των ιερῶν Κανόνων.

β) Εκλέγει τον Αρχιεπίσκοπον, τους Μητροπολίτας και τους Επισκό­πους και εκδίδει τας σχετικάς Εγκυκλίους δια την αναγνώρισιν αυτών.

γ) Διορίζει τους τοποτηρητάς των κενών Ιερών Μητροπόλεων.

δ) Ασκεί τον κανονικόν έλεγχον επί των πράξεων και ενεργειών των Μη­τροπολιτών και Επισκόπων, ως και απάντων των οργάνων της Εκκλη­σίας.

ε) Φροντίζει ίνα λαμβάνη το Άγιον Μύρον από την Μεγάλην του Χρι­στού Εκκλησίαν.

ϛ) Μεριμνά διά την κατάλληλον μόρφωσιν και την συνεπή εκτέλεσιν των ιερών καθηκόντων των Κληρικών και Μοναχών.

ζ) Μεριμνά διά την θρησκευτικήν μόρφωσιν του Ορθοδόξου λαού διά κη­ρυγμάτων, διαλέξεων, κατηχητικής διδασκαλίας, ποιμαντικών επισκέ­ψεων, εκδόσεως θρησκευτικών εντύπων, ηλεκτρονικών μέσων κ.τ.λ.

η) Εγκρίνει τα έντυπα θρησκευτικού περιεχομένου, τα οποία δύνανται να κυκλοφορούν εντός των Ενοριών, των Μονών ή των Ιδρυμάτων της Ορ­θοδόξου Αυτοκεφάλου Εκκλησίας της Αλβανίας.

θ) Αποφασίζει επί παραιτήσεως μέλους αυτής.

ι) Δικάζει τον Πρόεδρον και τα μέλη αυτής διά δογματικάς και κανονι­κάς παραβάσεις, συμφώνως προς τους ιερούς Κανόνας. Εκδικάζει υποθέ­σεις σχετιζομένας με καθαιρέσεις πρεσβυτέρων, διακόνων και μοναχών.

ια) Ερμηνεύει αυθεντικώς, δι’ όλα τα εκκλησιαστικά όργανα, τας δια­τά­ξεις του Καταστατικού και του Γενικού Κανονισμού Διοικήσεως.

ιβ) Συγκαλεί Εκκλησιαστικάς Συνελεύσεις και Συνέδρια, οσάκις απαι­τούν τούτο αι ανάγκαι της Εκκλησίας.

ιγ) Συγκροτεί Συνοδικάς Επιτροπάς προς μελέτην και γνωμοδότησιν επί ειδικών θεμάτων.

ιδ) Ασκεί εποπτείαν επί της διαχειρίσεως της κινητής και ακινήτου πε­ριου­σίας της Αρχιεπισκοπής, των Μητροπόλεων, των Ενοριών και των Μονών.

ιε) Ιδρύει Ιδρύματα και Συλλόγους εξυπηρετούντας το πνευματικόν, κοι­νωνικόν, εκπαιδευτικόν και πολιτιστικόν έργον της Εκκλησίας.

ιϛ) Αποφασίζει διά ζητήματα πάσης φύσεως, τα οποία δεν ρυθμίζονται διά του παρόντος Καταστατικού ή των Κανονισμών.

**Άρθρον 13**

Η Ιερά Σύνοδος συγκαλείται υπό την προεδρίαν του Αρχιεπισκόπου, τα­κτικώς ανά τρίμηνον και εκτάκτως οσάκις παραστή ανάγκη.

Αρμόδιος διά την σύγκλησιν της Ιεράς Συνόδου και τον καθορισμόν της ημερησίας διατάξεως είναι κατά τους ιερούς Κανόνας μόνον ο Πρόεδρος της Ιεράς Συνόδου. Η τελευταία συγκαλείται επίσης υπό του Προέδρου αυτής, εφ’ όσον ζητηθή τούτο δι’ εγγράφου τοὐλάχιστον υπό του ημίσεος του αριθμού των μελών αυτής.

Απουσιάζοντος του Προέδρου της Ιεράς Συνόδου προεδρεύει ο αρχαιό­τε­ρος κατά τα πρεσβεία της χειροτονίας Μητροπολίτης, τη εγγράφω κανο­νική εντολή ή αδεία του Αρχιεπισκόπου.

Η συμμετοχή των Αρχιερέων εις τας τακτικάς ή εκτάκτους συνεδρίας της Ιεράς Συνόδου είναι υποχρεωτική. Οι άνευ σοβαρού λόγου απέχοντες των συνεδριών υπόκεινται εις τας προβλεπομένας υπό των ιερών Κανόνων κυ­ρώσεις.

**Άρθρον 14**

Η Ιερά Σύνοδος έχει κληρικόν Αρχιγραμματέα και κληρικόν Γραμμα­τέα, προτεινομένους υπό του Αρχιεπισκόπου και διοριζομένους υπ’ αυτής.

**Άρθρον 15**

Η Ιερά Σύνοδος είναι εν απαρτία εφ’ όσον συμμετέχουν ο Πρόεδρος αυτής και το ήμισυ τοὐλάχιστον του συνολικού αριθμού των μελών αυτής, λαμβάνει δε εγκύρους αποφάσεις δι’ απλής πλειοψηφίας των παρευρισκο­μένων μελών αυτής, εις περίπτωσιν δε ισοψηφίας υπερισχύει η ψήφος του Προέδρου.

**Άρθρον 16**

Εις το μεταξύ των συνεδριάσεων της Ιεράς Συνόδου διάστημα, δι’ επεί­γο­ντα ή τρέχοντα θέματα ενεργεί ο Αρχιεπίσκοπος και ενημερώνει σχετι­κώς την Ιεράν Σύνοδον εις την πρώτην συνεδρίαν αυτής, ήτις και εγκρίνει τας ενεργείας αυτού.

**ΑΡΧΙΕΡΕΙΣ**

**Άρθρον 17**

Η εκλογή των Αρχιερέων (Αρχιεπισκόπου, Μητροπολιτών, Επισκόπων) γίνεται υπό της Ιεράς Συνόδου της Ορθοδόξου Αυτοκεφάλου Εκκλησίας της Αλβανίας συμφώνως προς τους ιερούς Κανόνας.

Το Κληρικολαϊκόν Εκκλησιαστικόν Συμβούλιον προτείνει υποψηφίους προς χειροτονίαν εις τον επισκοπικόν βαθμόν. Τελικώς, η Ιερά Σύνοδος εκλέγει ένα εξ αυτών.

Οι υποψήφιοι διά χειροτονίαν εις τον Επισκοπικόν βαθμόν, εκτός των προσόντων τα οποία ορίζουν οι Κανόνες της Εκκλησίας, δέον όπως είναι πτυχιούχοι της Θεολογικής Ακαδημίας «Ανάστασις» ή Ορθοδόξου Θεο­λογικής Σχολής πανεπιστημιακού επιπέδου και όπως έχουν παραμείνει και εργασθή τοὐλάχιστον επί τριετίαν εν Αλβανίᾳ.

Οι Αρχιερείς της Ορθοδόξου Αυτοκεφάλου Εκκλησίας της Αλβανίας έ­χουν αλβανικήν υπηκοότητα. Εις ειδικάς περιπτώσεις δύναται να γίνη ε­ξαίρεσις, κατόπιν αποφάσεως του Κληρικολαϊκού Εκκλησιαστικού Συμ­βουλίου και της Ιεράς Συνόδου.

Διά την χειροτονίαν Αρχιερέων της Ορθοδόξου Αυτοκεφάλου Εκκλη­σίας της Αλβανίας απαιτείται να υπάρχουν τοὐλάχιστον τρεις Αρχιερείς. Εις περίπτωσιν μικροτέρου αριθμού επιζώντων Επισκόπων, προς εξασφά­λι­σιν του οριζομένου αριθμού υπό των ιερών Κανόνων, δύναται να ζητηθή η βοήθεια του παραχωρήσαντος το αυτοκέφαλον Οικουμενικού Πατριαρ­χείου.

**Άρθρον 18**

Αναλόγως των αναγκών της Εκκλησίας, είναι δυνατόν να εκλέγωνται υπό της Ιεράς Συνόδου τιτουλάριοι Μητροπολίται ή τιτουλάριοι Επίσκο­ποι με συγκεκριμένα καθήκοντα. Ούτοι θεωρούνται εν ενεργεία μέλη της Ιεράς Συνόδου.

**Άρθρον 19**

Οι Αρχιερείς, κατά την ανάληψιν των καθηκόντων των δίδουν ενώπιον της Ιεράς Συνόδου την εξής διαβεβαίωσιν: «Υπόσχομαι ενώπιον του εν Τριάδι Θεού ότι θα φυλάττω την πίστιν εις τα εκκλησιαστικά δόγματα και τούς Κανόνας της Ορθοδόξου Εκκλησίας και θα διατηρώ τον δεσμόν μετά των Ορθοδόξων Πατριαρχείων και των Αυτοκεφάλων Εκκλησιών ανά τον κόσμον».

**ΑΡΧΙΕΠΙΣΚΟΠΟΣ**

**Άρθρον 20**

Ο Αρχιεπίσκοπος είναι ο Πρόεδρος της Ιεράς Συνόδου της Ορθοδόξου Αυτοκεφάλου Εκκλησίας της Αλβανίας, επικεφαλής των εν τη Αλβανία Ορθοδόξων Χριστιανών, εκπρόσωπος αυτών ενώπιον των κρατικών αρ­χών, των διεθνών οργανισμών και πάσης αρχής και εξουσίας.

**Άρθρον 21**

Ο τίτλος του Αρχιεπισκόπου είναι: «Μακαριώτατος, Αρχιεπίσκοπος Τι­ρά­νων, Δυρραχίου και πάσης Αλβανίας», η δε φήμη αυτού εν ταις εκκλη­σια­στικαίς Ακολουθίαις εκφωνείται συμφώνως προς την λειτουργικήν πα­ρά­δοσιν της τοπικής Εκκλησίας. Ο Αρχιεπίσκοπος έχει απάσας τας υπο­χρε­ώσεις και άπαντα τα δικαιώματα τα προβλεπόμενα υπό των ιερών Κα­νό­νων και του παρόντος Καταστατικού.

**Άρθρον 22**

**Ο Αρχιεπίσκοπος έχει τα εξής καθήκοντα και δικαιώματα:**

α) Αναγγέλλει, κατά την τάξιν της Ορθοδόξου Εκκλησίας, την εκλογήν και ανάρρησιν αυτού δι’ ενθρονιστηρίων γραμμάτων τη Μεγάλη του Χρι­στού Εκκλησία και πάσαις ταις ανά την οικουμένην αδελφαίς Ορθοδόξοις Αυτοκεφάλοις Εκκλησίαις και παρέχει την νενομισμένην ομολογίαν και διαβεβαίωσιν περί της υπ’ αυτού απαρασαλεύτου τηρήσεως της Ορθοδό­ξου πίστεως και πάντων όσα οι θείοι και ιεροί Κανόνες, η ιερά Παράδοσις και η τάξις της Αγίας Ορθοδόξου Εκκλησίας διακελεύονται. Μνημονεύει κατά την τάξιν εν τοις διπτύχοις του ονόματος του Οικουμενικού Πατριάρ­χου και των λοιπών Πατριαρχών και Προέδρων των Αγίων Ορθοδόξων Αυτοκεφάλων Εκκλησιών.

β) Συγκαλεί την Ιεράν Σύνοδον και άπαντα τα σώματα ή όργανα της Ορ­θοδόξου Αυτοκεφάλου Εκκλησίας της Αλβανίας και προεδρεύει των συ­νεδριάσεων αυτών.

γ) Εκπροσωπεί την Ορθόδοξον Αυτοκέφαλον Εκκλησίαν της Αλβανίας ενώπιον των κρατικών Αρχών και οπουδήποτε παραστή ανάγκη, προσω­πικώς ή και δι’ εκπροσώπων.

δ) Εκπροσωπεί την Ορθόδοξον Αυτοκέφαλον Εκκλησίαν της Αλβανίας εις πάσαν σύμβασιν αγοραπωλησίας ακινήτων εν Αλβανία και εν τω Εξω­τερικώ, προσωπικώς ή διά πληρεξουσίου του.

ε) Διατηρεί την εκκλησιαστικήν κοινωνίαν και επικοινωνίαν μετά των λοι­πών Ορθοδόξων Εκκλησιών.

ϛ) Εκδίδει εγκυκλίους προς όλας τας Ορθοδόξους Ενορίας της Αλβα­νίας, επισκέπτεται δε, όταν θεωρή σκόπιμον, τους Ιεράρχας της Εκκλη­σίας.

ζ) Χειροτονεί τους Μητροπολίτας και τους Επισκόπους από κοινού με τους Ιεράρχας – μέλη της Ιεράς Συνόδου και συμφώνως προς τους ιερούς Κανόνας.

η) Δέχεται τα ητιολογημένα παράπονα κατά των Αρχιερέων και ειση­γείται εις την Ιεράν Σύνοδον ανακρίσεις επιφορτίζων προς τούτο έν μέλος αυτής.

θ) Επισκέπτεται τοὐλάχιστον ανά διετίαν τας Ενορίας της Αρχιεπισκο­πής και υποβάλλει κατ’ έτος σχετικήν έκθεσιν εις την Ιεράν Σύνοδον.

ι) Προκειμένου περί ζητημάτων ή αποριών γενικωτέρας εκκλησιαστι­κής φύσεως, εξερχομένων των ορίων της δικαιοδοσίας των επί μέρους Αυ­το­κεφάλων Εκκλησιών, ο Αρχιεπίσκοπος απευθύνεται κατά την κανονι­κήν τάξιν προς τον Οικουμενικόν Θρόνον, δι’ ού η κοινωνία μετά πάσης Επι­σκοπή Ορθοδόξων των ορθοτομούντων τον λόγον της αληθείας, και ζητεί ούτω την επ’ αυτών έγκυρον των αδελφών Εκκλησιών γνώμην και αντί­ληψιν.

ια) Αναλαμβάνει ευρυτέρας πρωτοβουλίας, οσάκις η χώρα ευρίσκεται εις έκτακτον ανάγκην, εκ φυσικών καταστροφών ή άλλων αιτίων, συνερ­γαζό­μενος μετά των κρατικών αρχών, των ηγεσιών των λοιπών θρησκευ­τικών κοινοτήτων και των διεθνών οργανισμών, προς ανακούφισιν των πληγέ­ντων και επούλωσιν των τραυμάτων.

ιβ) Ασκεί παν άλλο δικαίωμα, το οποίον παρέχεται εις αυτόν υπό των ιερών Κανόνων.

**Άρθρον 23**

Αρχιεπίσκοπος δύναται να έχη δύο έως τρεις βοηθούς Επισκόπους, οί­τινες εκτελούν τα ανατιθέμενα εις αυτούς ειδικά καθήκοντα και έχουν όλα τα προνόμια των εν ενεργεία Αρχιερέων.

**ΜΗΤΡΟΠΟΛΙΤΗΣ**

**Άρθρον 24**

**Ο Μητροπολίτης έχει τα κάτωθι καθήκοντα και δικαιώματα:**

α) Μετέχει της Ιεράς Συνόδου. Διοικεί και ποιμαίνει την Μητρόπολιν αυτού εντός των καθωρισμένων ορίων της Επαρχίας αυτού.

β) Είναι μέλος της Ιεράς Συνόδου και εκπροσωπεί την Μητρόπολιν αυ­τού ενώπιον των τοπικών Κρατικών Αρχών και όπου παραστή ανάγκη, προ­σωπικώς ή δι’ εκπροσώπου αυτού.

γ) Χειροτονεί τους κληρικούς της επαρχίας του.

δ) Επιβάλλει εις τους κληρικούς της Μητροπόλεως τας προβλεπομένας υπό των ιερών Κανόνων ποινάς. Δια σοβαρώτερα παραπτώματα, τα οποία συνιστούν σκάνδαλα, παραπέμπει αυτούς εις τα αρμόδια Εκκλησιαστικά Δικαστήρια.

ε) Επισκέπτεται τοὐλάχιστον ανά διετίαν τας Ενορίας της Μητροπόλεώς του, δια να ελέγχη την πορείαν των εκκλησιαστικών θεμάτων, προβαίνει εις σχετικάς οδηγίας και υποβάλλει κατ’ έτος σχετικήν έκθεσιν προς την Ιεράν Σύνοδον.

**Άρθρον 25**

Ο Μητροπολίτης μνημονεύει κατά την τέλεσιν της Θείας Λειτουργίας «Του Αρχιεπισκόπου ημών (δείνος)». Χαίρει παντός δικαιώματος, το ο­ποίον παρέχεται αυτώ υπό των ιερών Κανόνων.

**Άρθρον 26**

Πας Αρχιερεύς υποχρεούται να παραμένη συνεχώς εντός των ορίων της επαρχίας αυτού, εκτός περιπτώσεων συμμετοχής αυτού εις συνεδριάσεις της Ιεράς Συνόδου ή εις άλλας επισήμους συναντήσεις, καθώς και όταν τελή εν κανονική αδεία. Δια πάσαν άλλην περίπτωσιν απαιτείται έγκρισις του Προέδρου της Ιεράς Συνόδου.

Επί υπηρεσιακών θεμάτων, ο Αρχιερεύς επικοινωνεί με τας εκκλησια­στι­κάς αρχάς άλλων Ορθοδόξων Αυτοκεφάλων Εκκλησιών μέσω της Ιε­ράς Συνόδου.

**ΚΛΗΡΙΚΟΛΑΪΚΗ ΣΥΝΕΛΕΥΣΙΣ**

**Άρθρον 27**

Διά την αντιμετώπισιν των γενικωτέρων θεμάτων, τα οποία απασχολούν την Ορθόδοξον Αυτοκέφαλον Εκκλησίαν της Αλβανίας, συγκαλείται τα­κτικώς ανά διετίαν, αλλά καί εκτάκτως, εάν παραστή ανάγκη, Κληρικολα­ϊκή Συνέλευσις.

Η Κληρικολαϊκή Συνέλευσις μελετά τα τρέχοντα εκκλησιαστικά καί κοι­νωνικά θέματα, καί προτείνει εις την Ιεράν Σύνοδον καί το Κληρικολα­ϊκόν Εκκλησιαστικόν Συμβούλιον μέτρα προς εκτέλεσιν του εκκλησιαστι­κού έργου καί γενικώς της ορθοδόξου «μαρτυρίας» εις τον σύγχρονον κό­σμον. Τα δογματικά καί κανονικά θέματα είναι της αποκλειστικής αρμο­διότητος της Ιεράς Συνόδου.

**Άρθρον 28**

Εις την Κληρικολαϊκήν Συνέλευσιν μετέχουν τα μέλη της Ιεράς Συνό­δου, τα μέλη του Κληρικολαϊκού Εκκλησιαστικού Συμβουλίου, ανά δύο εκπρόσωποι εκάστης Ιεράς Μονής καί ανά είκοσι κληρικοί καί είκοσι τέσ­σαρες λαϊκοί, διά καταλλήλου εκπροσωπήσεως ανδρών, γυναικών καί νέων, εκ της Αρχιεπισκοπής καί των Μητροπόλεων. Ο αριθμός ούτος δύ­ναται να αυξηθή κατά το εν τρίτον κατόπιν αποφάσεως της Ιεράς Συνόδου, αναλόγως των υφισταμένων εκάστοτε συνθηκών.

Οι κληρικοί εκλέγονται διά την συγκεκριμένην Συνέλευσιν υπό της ο­λο­μελείας των κληρικών της Αρχιεπισκοπής καί των Μητροπόλεων. Οι δε λαϊκοί εκλέγονται εκ των μελών των Ενοριακών Συμβουλίων, καθώς καί εκ των μελών των Διοικητικών Συμβουλίων των Εκκλησιαστικών Ιδρυμά­των. Προς επίτευξιν αρτιωτέρας εκπροσωπήσεως όλων των περιφερειών, η Ιερά Σύνοδος εκδίδει σχετικήν εκάστοτε εγκύκλιον.

**ΚΛΗΡΙΚΟΛΑΪΚΟΝ ΕΚΚΛΗΣΙΑΣΤΙΚΟΝ ΣΥΜΒΟΥΛΙΟΝ**

**Άρθρον 29**

Διά την διαχείρισιν της εκκλησιαστικής περιουσίας καί τον έλεγχον των περιουσιών των ιερών Ναών των Ορθοδόξων κοινοτήτων ως καί των ιε­ρών Μονών, η Ιερά Σύνοδος συγκροτεί εν τη έδρα της Εκκλησίας της Αλ­βανίας το «Κληρικολαϊκόν Εκκλησιαστικόν Συμβούλιον», το οποίον απο­τελείται εξ όλων των μελών της Ιεράς Συνόδου καί δώδεκα κληρικών καί λαϊκών.

Το Κληρικολαϊκόν Εκκλησιαστικόν Συμβούλιον συμμετέχει καί εις τας προβλεπομένας υπό των άρθρων 17, 27 καί 70 του παρόντος Καταστατι­κού εκκλησιαστικάς ενεργείας.

Τα τέσσαρα κληρικά καί τα τέσσαρα λαϊκά μέλη του Κληρικολαϊκού Εκκλησιαστικού Συμβουλίου εκλέγονται ανά τετραετίαν υπό των μελών του Αρχιεπισκοπικού καί των Μητροπολιτικών Συμβουλίων εκάστης ε­παρχίας. Τα υπόλοιπα τέσσαρα εκλέγονται υπό της Ιεράς Συνόδου.

Πενταμελής Εκτελεστική Επιτροπή, εκλεγομένη υπό του Κληρικολαϊ­κού Εκκλησιαστικού Συμβουλίου, εκτελεί τας αποφάσεις αυτού. Αμφοτέ­ρων των σωμάτων προεδρεύει ο Αρχιεπίσκοπος.

**Άρθρον 30**

Παρά τω Κληρικολαϊκώ Εκκλησιαστικώ Συμβουλίω λειτουργεί Επι­τροπή Επιθεωρήσεως, η οποία ελέγχει την διαχείρισιν της Αρχιεπισκοπής καί των Μητροπόλεων καί εισηγείται σχετικώς εις την Ιεράν Σύνοδον.

**Άρθρον 31**

Το Κληρικολαϊκόν Εκκλησιαστικόν Συμβούλιον εξετάζει τον οικονομι­κόν απολογισμόν του προηγουμένου έτους καί τον προϋπολογισμόν του επομένου, οι οποίοι εγκρίνονται τελικώς υπό της Ιεράς Συνόδου.

Καταρτίζει τον Γενικόν Κανονισμόν Διοικήσεως της Ορθοδόξου Αυτο­κε­φάλου Εκκλησίας της Αλβανίας, ο οποίος εγκρίνεται τελικώς υπό της Ιεράς Συνόδου.

**Άρθρον 32**

Το Κληρικολαϊκόν Εκκλησιαστικόν Συμβούλιον συνέρχεται τακτικώς δις του έτους καί η Εκτελεστική Επιτροπή ανά τρίμηνον. Αμφότερα τα σώ­ματα συνέρχονται καί εκτάκτως, οσάκις παρίσταται ανάγκη, κατόπιν προ­σκλήσεως του Αρχιεπισκόπου.

Χρέη Γραμματέως του Κληρικολαϊκού Εκκλησιαστικού Συμβουλίου τε­λεί ο Αρχιγραμματεύς της Ιεράς Συνόδου.

**ΑΡΧΙΕΠΙΣΚΟΠΙΚΟΝ ΚΑΙ ΜΗΤΡΟΠΟΛΙΤΙΚΑ**

**ΣΥΜΒΟΥΛΙΑ**

**Άρθρον 33**

Εις την Ιεράν Αρχιεπισκοπήν καί εις εκάστην Ιεράν Μητρόπολιν συ­γκρο­τείται Εκκλησιαστικόν Συμβούλιον της Αρχιεπισκοπής ή της Μητρο­πό­λεως, προς συμπαράστασιν εις το έργον του οικείου Ιεράρχου.

Το Εκκλησιαστικόν Συμβούλιον αποτελείται εκ του Αρχιεπισκόπου ή του Μητροπολίτου ως Προέδρου, πέντε κληρικών καί πέντε λαϊκών, διά κα­ταλλήλου εκπροσωπήσεως ανδρών, γυναικών καί νέων. Τα μέλη εκλέ­γο­νται ανά τετραετίαν, συμφώνως προς τον Γενικόν Κανονισμόν Διοική­σεως.

Το Εκκλησιαστικόν Συμβούλιον συνέρχεται κατόπιν προσκλήσεως του Προέδρου τακτικώς τρις του έτους καί εκτάκτως, οσάκις παρίσταται ανά­γκη. Διερευνά τας διαμορφουμένας συνθήκας, αι οποίαι επηρεάζουν την πορείαν της Αρχιεπισκοπής ή των Μητροπόλεων, καί αναζητεί προσφο­ρωτέρους τρόπους διεξαγωγής του πνευματικού, ποιμαντικού καί κοινω­νικού έργου της Εκκλησίας.

**ΑΡΧΙΕΡΑΤΙΚΗ ΠΕΡΙΦΕΡΕΙΑ**

**Άρθρον 34**

Η Αρχιερατική Περιφέρεια είναι εκκλησιαστική διοικητική Μονάς, η οποία περιλαμβάνει ωρισμένον αριθμόν Ενοριών μιάς συγκεκριμένης πε­ριοχής της Αρχιεπισκοπής ή των Μητροπόλεων.

**Άρθρον 35**

Ο Αρχιεπίσκοπος καί οι Μητροπολίται διορίζουν εκπρόσωπον αυτών κλη­ρικόν ως Αρχιερατικόν Επίτροπον δι’ εκάστην Αρχιερατικήν Περιφέ­ρειαν, ο οποίος συντονίζει το Εκκλησιαστικόν έργον εν αυτή εξ ονόματος καί υπό τας αμέσους οδηγίας του οικείου Ιεράρχου.

**Άρθρον 36**

Ο Αρχιερατικός Επίτροπος προΐσταται του Εκκλησιαστικού Συμβου­λίου της Αρχιερατικής Περιφερείας, το οποίον αποτελείται εκ τριών ακόμη κληρικών καί τριών λαϊκών. Ούτοι εκλέγονται διά μίαν τετραετίαν υπό των Ενοριακών Συμβουλίων καί διορίζονται υπό του οικείου Ιεράρχου. Ο Αρχιερατικός Επίτροπος φροντίζει να εφαρμόζωνται εις απάσας τας Ενο­ρίας της δικαιοδοσίας του αι εντολαί, αι αποφάσεις καί αι διατάξεις των ανωτέρων εκκλησιαστικών αρχών.

**ΙΕΡΑΙ ΜΟΝΑΙ**

**Άρθρον 37**

Η ιερά Μονή είναι κέντρον ασκήσεως, λατρευτικής ζωής καί πνευματι­κής ακτινοβολίας κατά τας μοναστικάς παραδόσεις της Ορθοδόξου Εκ­κλη­σίας.

Εκάστη ιερά Μονή διευθύνεται υπό της Αδελφότητος, η οποία εγκατα­βιοί εν αυτή, υπό την ηγεσίαν του Ηγουμένου καί των μελών του Ηγουμε­νο­συμβουλίου.

Αι Ιεραί Μοναί εν τη Εκκλησία της Αλβανίας τηρούν τους Ιερούς Κα­νό­νας καί τας Ορθοδόξους μοναστικάς παραδόσεις.

Δία την διαφύλαξιν, επιτήρησιν καί εξασφάλισιν της περιουσίας των Ιε­ρών Μονών, αι οποίαι ήκμασαν παλαιότερον καί σήμερον δεν έχουν μο­ναχούς, μεριμνά η Οικονομική Επιτροπή της Αρχιεπισκοπής ή εκάστης Μητροπόλεως.

Αι Ιεραί Μοναί Γενεθλίου της Θεοτόκου Αρδενίτσης, Ευαγγελισμού της Θεοτόκου της νήσου Σβερνέτς, Αγίας Μαρίνης, Λένγκα και Αγίων Θε­ο­δώρων Δρυμάδων, εξονομάζονται Συνοδικαί Μοναί.

Αι Ιεραί Μοναί Αγίου Κοσμά του Αιτωλού Κολικόντασι ως καί Αγ. Ιω­άν­νου Βλαδιμήρου Σιόν, αποτελούν Προσκυνήματα της Ορθοδόξου Αυ­το­κεφάλου Εκκλησίας της Αλβανίας.

Αι Συνοδικαί Μοναί καί τα Προσκυνήματα της Ορθοδόξου Εκκλησίας της Αλβανίας διατελούν υπό την Ιεράν Σύνοδον καί υπό την άμεσον επί­βλεψιν του Αρχιγραμματέως αυτής.

**ΕΝΟΡΙΑΙ ΚΑΙ ΕΦΗΜΕΡΙΟΙ**

**Άρθρον 38**

Η Ενορία είναι η λατρευτική κοινότης των πιστών, κληρικών καί λαϊ­κών, οι οποίοι κατοικούν εις μίαν καθωρισμένην περιοχήν, πόλιν ή χωρίον, καί έχει ως κέντρον τον ιερόν Ναόν.

**Άρθρον 39**

Οι εφημέριοι επιλέγονται, χειροτονούται καί διορίζονται υπό του οι­κείου Ιεράρχου.

Εκάστη Ενορία έχει ένα ή περισσοτέρους εφημερίους, αναλόγως του αριθμού των πιστών καί των ιερών Ναών καί παρεκκλησίων της Ενορίας καί αναλόγως της οικονομικής καταστάσεως αυτής.

**Άρθρον 40**

Ο εφημέριος είναι πρόεδρος του Ενοριακού Συμβουλίου καί υπεύθυνος διά την εφαρμογήν των διατάξεων του παρόντος Καταστατικού. Όπου υ­πηρετούν περισσότεροι ιερείς, τον πρόεδρον ορίζει ο οικείος Ιεράρχης.

**Άρθρον 41**

Οι ιερείς εκτελούν τα καθήκοντά των καί απολαμβάνουν τα δικαιώματα, τα οποία προβλέπουν οι ιεροί Κανόνες καί η Παράδοσις της Εκκλησίας, εν υπακοή εις τον οικείον Αρχιερέα.

**Άρθρον 42**

Την διοίκησιν της Ενορίας έχει το Ενοριακόν Συμβούλιον, το οποίον απο­τελείται: α) Εκ του Εφημερίου Ιερέως ως Προέδρου. β) Εκ των λοιπών κληρικών. γ) Εκ τεσσάρων έως δέκα λαϊκών μελών (ανδρών, γυναικών καί νέων), αναλόγως του μεγέθους της Ενορίας, τα οποία διορίζονται υπό του οικείου Ιεράρχου ανά τετραετίαν, μετά την πρότασιν διπλασίου αριθ­μού υποψηφίων υπό του προέδρου της Ενορίας.

**Έκαστος Εκκλησιαστικός Σύμβουλος οφείλει:**

α) Να είναι ενεργόν μέλος της Ορθοδόξου Εκκλησίας (ήτοι να είναι βα­πτισμένος, να εκκλησιάζηται καί να μετέχη των ιερών μυστηρίων της Εκ­κλησίας).

β) Να μή έχη συγγένειαν, εξ αίματος ή αγχυστείας, μετά του Εφημερίου ή άλλου μέλους του Ενοριακού Συμβουλίου.

γ) Να μή έχη εκτελεστικήν πολιτικήν εξουσίαν.

δ) Να μετέχη τακτικώς εις τας συνεδρίας του Ενοριακού Συμβουλίου.

Εκκλησιαστικός Σύμβουλος, ο οποίος απουσιάζει αδικαιολογήτως επί τρεις συνεχείς συνεδριάσεις του Ενοριακού Συμβουλίου, αντικαθίσταται υπό άλλου, αναπληρωματικού μέλους, κατόπιν προτάσεως του Εφημερίου – Προέδρου.

**Ο Εκκλησιαστικός Σύμβουλος απολύεται:**

α) Εάν αποδειχθή ότι δεν εφαρμόζει τας αποφάσεις καί εντολάς της προϊ­σταμένης αρχής.

β) Εάν δεν δέχηται οικονομικόν έλεγχον εκ μέρους της αρμοδίας οικο­νο­μικής υπηρεσίας της Ορθοδόξου Αυτοκεφάλου Εκκλησίας της Αλβα­νίας.

γ) Εάν ενεργή ως ανεξάρτητος καί εκτελή έργα άνευ προηγουμένης ε­γκρί­σεως της προϊσταμένης του Αρχής.

δ) Εάν χρησιμοποιή τον χώρον της Εκκλησίας διά ξένους προς αυτήν σκο­πούς ή παραδίδει το ταμείον της Εκκλησίας εις μή εκκλησιαστικήν Αρχήν.

Εκκλησιαστικός Σύμβουλος, απολυόμενος κατόπιν αποφάσεως του οι­κείου Ιεράρχου, αντικαθίσταται υπό άλλου αναπληρωματικού μέλους.

Ουδείς αναγνωρίζεται ως μέλος Ενοριακού Συμβουλίου, εάν δεν έχη διο­ριστήριον έγγραφον φέρον την υπογραφήν του οικείου Ιεράρχου καί την σφραγίδα της Αρχιεπισκοπής ή της οικείας Μητροπόλεως.

Πάσα ανάμειξις μελών της κρατικής εξουσίας εις Ενοριακά Συμβούλια αντίκειται εις το Σύνταγμα του Κράτους καί ως εκ τούτου Σύμβουλοι ορι­ζόμενοι υπό οιασδήποτε κρατικής αρχής δεν δύνανται να αναγνωρισθούν υπό της Εκκλησίας της Αλβανίας.

Το αξίωμα του Εκκλησιαστικού Συμβούλου είναι άμισθον καί ασυμβί­βα­στον προς το έργον του εμμίσθου υπαλλήλου του Ναού.

Η διάρκεια της θητείας των Εκκλησιαστικών Συμβούλων είναι τετραε­τής, αρχομένη την 1ην Σεπτεμβρίου του έτους διορισμού των καί λήγουσα την 31ην Αυγούστου του τετάρτου έτους από του διορισμού αυτών.

**Άρθρον 43**

Δικαίωμα εκλογής καί ψήφου εις όλα τα Εκκλησιαστικά Συμβούλια έ­χουν όλοι οι Ορθόδοξοι, άνδρες καί γυναίκες άνω των 18 ετών, κάτοικοι της Αλβανικής Δημοκρατίας. Ο τρόπος εκλογής των μελών των Εκκλη­σια­στικών Συμβουλίων των πόλεων καί χωρίων, αι αρμοδιότητες καί τα κα­θήκοντα αυτών, ορίζονται υπό του Γενικού Κανονισμού Διοικήσεως.

**ΚΑΤΑΡΤΙΣΙΣ ΚΛΗΡΟΥ, ΑΣΦΑΛΙΣΙΣ,**

**ΑΔΕΙΑΙ**

**Άρθρον 44**

Η Ορθόδοξος Αυτοκέφαλος Εκκλησία της Αλβανίας διαθέτει και δια­χει­ρίζεται ειδικάς μέσας, ανωτέρας καί ανωτάτας Σχολάς διά την κατάρτι­σιν των στελεχών της.

**Άρθρον 45**

Κληρικοί της Ορθοδόξου Αυτοκεφάλου Εκκλησίας της Αλβανίας χει­ρο­τονούνται ανεπίληπτοι άνδρες, οι οποίοι πληρούν τους προβλεπομένους υπό των Κανόνων όρους, έχουν περατώσει τοὐλάχιστον την δευτεροβάθ­μιον εγκύκλιον εκπαίδευσιν και έχουν πτυχίον της Ορθοδόξου Θεολογικής Ακαδημίας «Ανάστασις» της Αλβανίας ή άλλης Θεολογικής Σχολής του αυτού τοὐλάχιστον επιπέδου. Μόνον η Ιερά Σύνοδος δύναται να προβή εις εξαιρέσεις, προς κάλυψιν εκτάκτων αναγκών.

**Άρθρον 46**

Οι κληρικοί της Ορθοδόξου Αυτοκεφάλου Εκκλησίας της Αλβανίας καί οι υπάλληλοι αυτής ασφαλίζονται συμφώνως προς τους νόμους του Αλβα­νικού κράτους.

**Άρθρον 47**

Κληρικός ή μοναχός της Ορθοδόξου Αυτοκεφάλου Εκκλησίας της Αλ­βα­νίας, διά να εξέλθη των ορίων της Αλβανίας, πρέπει να έχη έγγραφον άδειαν της προϊσταμένης αυτού εκκλησιαστικής αρχής.

**ΙΕΡΑΤΙΚΑΙ ΣΥΝΑΞΕΙΣ**

**Άρθρον 48**

Οι κληρικοί της Ορθοδόξου Αυτοκεφάλου Εκκλησίας της Αλβανίας συ­νέρχονται τακτικώς ανά διετίαν, ή καί εκτάκτως εάν παραστή ανάγκη, εις Γενικήν Ιερατικήν Σύναξιν. Σκοπός της είναι η αντιμετώπισις των τρεχό­ντων ζητημάτων, η ανανέωσις της πνευματικής ζωής των κληρικών καί η ενίσχυσις αυτών διά την καλυτέραν εκτέλεσιν της αποστολής των.

Ιερατικαί Συνάξεις εις την Αρχιεπισκοπήν καί εις εκάστην Μητρόπολιν γίνονται ανά τρίμηνον ή καί οσάκις κρίνη τούτο ο οικείος Ιεράρχης.

Η παρουσία των κληρικών εις τας Ιερατικάς Συνάξεις είναι υποχρεω­τική, τυχόν δε αδικαιολόγητος απουσία επιφέρει κανονικάς κυρώσεις.

**ΠΟΙΜΑΝΤΙΚΟΝ ΚΑΙ ΚΟΙΝΩΝΙΚΟΝ ΕΡΓΟΝ**

**Άρθρον 49**

Ιδιαιτέρα μέριμνα καταβάλλεται υπό της Ορθοδόξου Αυτοκεφάλου Εκ­κλησίας της Αλβανίας διά την χριστιανικήν αγωγήν της Ορθοδόξου Νεο­λαίας, καθώς καί διά την κατήχησιν παίδων καί εφήβων. Προς τον σκοπόν αυτόν συγκροτείται εις την Αρχιεπισκοπήν καί τας Μητροπόλεις ειδικόν σώμα Κατηχητών, αποτελούμενον από πτυχιούχους της Ορθοδό­ξου Θεο­λογικής Ακαδημίας «Ανάστασις» ή και ειδικώς κατηρτισμένους νέους. Εις όλα τα επίπεδα της εκκλησιαστικής ζωής, Ενοριών, Μητροπό­λεων καί Αρ­χιεπισκοπής, δέον όπως επιδιώκηται η ενεργός καί υπεύθυνος συμμετοχή της Νεολαίας.

**Άρθρον 50**

Υπό της Ορθοδόξου Αυτοκεφάλου Εκκλησίας της Αλβανίας εκδίδονται εφημερίδες, περιοδικά, βιβλία καί λοιπά έντυπα προς κάλυψιν των λει­τουργικών, ποιμαντικών, πνευματικών, οικοδομητικών καί άλλων ανα­γκών του Ορθοδόξου ποιμνίου. Έντυπα μή εγκεκριμένα υπό της αρμοδίας εκκλησιαστικής αρχής δεν επιτρέπεται να κυκλοφορούν εντός των χώρων της Ορθοδόξου Αυτοκεφάλου Εκκλησίας της Αλβανίας.

**Άρθρον 51**

Παραλλήλως προς το αγιαστικόν, κηρυκτικόν, κατηχητικόν καί το ευ­ρύ­τερον πνευματικόν έργον αυτής, η Ορθόδοξος Αυτοκέφαλος Εκκλησία της Αλβανίας ενδιαφέρεται διά ταν εν γένει πρόοδον της αλβανικής κοι­νωνίας καί αναπτύσσει ειδικά προγράμματα εις τους τομείς της υγείας, της εκπαιδεύσεως, της κοινωνικής προνοίας, της αγροτικής αναπτύξεως, του πολιτισμού, της οικολογίας κ.ά.

**Άρθρον 52**

Προς καλυτέραν εξυπηρέτησιν των κοινωνικών δραστηριοτήτων, η Ορ­θό­δοξος Αυτοκέφαλος Εκκλησία της Αλβανίας έχει ιδρύσει δύο Ιδρύματα: το Ίδρυμα «Ευαγγελισμός» καί το Ίδρυμα «Πνοή Αγάπης», διοικούμενα βάσει εγκεκριμένων υπό του Κράτους Καταστατικών.

**Άρθρον 53**

Προς αντιμετώπισιν διαφόρων αναγκών, η Ιερά Σύνοδος δύναται να συ­νι­στά καί άλλα ιδρύματα, εταιρείας περιωρισμένης ευθύνης, συνδέσμους ή συλλόγους με το εκάστοτε προσήκον Καταστατικόν καί σαφή προσδιο­ρι­σμόν των σκοπών αυτών.

Αι εκτάσεις γης, σχετιζόμεναι με τα υδροηλεκτρικά έργα εταιρειών της Εκκλησίας, διατελούν υπό την επίβλεψιν της Ιεράς Συνόδου.

Πρόεδρος των Ιδρυμάτων καί των εταιρειών είναι ο εκάστοτε Αρχιεπί­σκο­πος Τιράνων, Δυρραχίου καί πάσης Αλβανίας.

Τους προέδρους των Συνδέσμων Ορθοδόξων Διανοουμένων, Ορθοδό­ξων Γυναικών καί Ορθοδόξου Νεολαίας, κατόπιν προτάσεως του Κληρι­κολα­ϊκού Συμβουλίου, εκλέγει η Ιερά Σύνοδος, διά μίαν τριετίαν.

**Άρθρον 54**

Εις την Αρχιεπισκοπήν καί τας Μητροπόλεις δύνανται να ιδρύωνται, πρω­τοβουλία τοπικών παραγόντων καί εγκρίσει της Ιεράς Συνόδου, Σύν­δε­σμοι: Ορθοδόξων Γυναικών, Ορθοδόξου Νεολαίας, Ορθοδόξων Διανο­ου­μένων κ.ά., προς ενίσχυσιν του πνευματικού, κατηχητικού, ιεραποστο­λι­κού καί κοινωνικού έργου της Ορθοδόξου Αυτοκεφάλου Εκκλησίας της Αλβανίας.

Σύνδεσμοι, Σύλλογοι καί λοιπαί οργανώσεις, ιδρυόμενοι άνευ εγκρί­σεως της Ιεράς Συνόδου, δεν δικαιούνται, εις την λειτουργίαν ή την δράσιν αυτών, να εκπροσωπούν την Ορθόδοξον Αυτοκέφαλον Εκκλησίαν της Αλ­βανίας ούτε να μετέχουν εις την σύγκλησιν των οργάνων αυτής.

**ΕΚΚΛΗΣΙΑΣΤΙΚΗ ΠΕΡΙΟΥΣΙΑ**

**Άρθρον 55**

Άπασα η κινητή καί ακίνητος περιουσία, η ανήκουσα εις την Αρχιεπι­σκο­πήν, τας Μητροπόλεις, τας Ἐνορίας καί τας Μονάς, αποτελεί Εκκλη­σια­στικήν περιουσίαν της Ορθοδόξου Αυτοκεφάλου Εκκλησίας της Αλ­βα­νίας καί αποσκοπεί εις την υποστήριξιν του πνευματικού, εκπαιδευτικού καί κοινωνικού έργου αυτής.

Ουδείς κληρικός, οιουδήποτε βαθμού, ή επίτροπος λαϊκός οιουδήποτε α­ξιώματος δύναται να δωρίζη ή να πωλή κινητήν ή ακίνητον περιουσίαν της Εκκλησίας. Διά τυχόν ανάγκας εκποίησης απαιτήται γνωμοδότηση του Κληρικολαϊκού Συμβουλίου καί απόφαση της Ιεράς Συνόδου.

**Άρθρον 56**

Παν ό,τι κέκτηνται ή πρόκειται να αποκτήσουν οι ιεροί Ναοί των πό­λεων καί των χωρίων αποτελεί ιδίαν περιουσίαν αυτών. Η διοίκησις καί διαχεί­ρισις ταύτης γίνεται επί τη βάσει των διατάξεων του Γενικού Κανο­νισμού. Διά την εκποίησιν ή παραχώρησιν χώρων χρησιμοποιηθέντων διά θείαν Λατρείαν, απαιτείται η προηγουμένη έγκρισις της Ιεράς Συνόδου.

Αι αγοραπωλησίαι της ακινήτου περιουσίας των ιερών Μονών εγκρίνο­νται υπό της Ιεράς Συνόδου. Αύτη, προ της λήψεως αποφάσεως, ζητεί ει­σήγη­σιν του οικείου Μητροπολίτου καί σχετικήν γνωμάτευσιν καί συγκα­τάθε­σιν του Μητροπολιτικού Συμβουλίου της περιοχής, εις την οποίαν γε­ω­γραφικώς ανήκει η ιερά Μονή.

**Άρθρον 57**

Η κινητή περιουσία περιλαμβάνει καί τα αντικείμενα τα προοριζόμενα διά την θείαν Λατρείαν. Ταύτα δεν δύνανται να εκποιηθούν ως εκτός συ­ναλ­λαγής ιερά πράγματα. Όταν παραστή ανάγκη να αποσυρθούν, παραδί­δο­νται εις το Σκευοφυλάκιον της Αρχιεπισκοπής ή της Μητροπόλεως.

**Άρθρον 58**

Εις περίπτωσιν απομακρύνσεως ενός μέρους ή ολοκλήρου του Ορθοδό­ξου πληθυσμού ενός χωρίου, μιάς πόλεως ή μιάς περιοχής, οι ιεροί Ναοί, αι ιεραί Μοναί καί αι περιουσίαι αυτών παραμένουν περιουσία της Ορθο­δό­ξου Αυτοκεφάλου Εκκλησίας της Αλβανίας.

**Άρθρον 59**

Διά την αποτελεσματικωτέραν διαχείρισιν της ακινήτου καί κινητής πε­ριουσίας της Ορθοδόξου Αυτοκεφάλου Εκκλησίας της Αλβανίας, η Ιερά Σύνοδος δύναται να συγκροτή ειδικάς εταιρείας περιωρισμένης ευθύνης.

**ΕΣΟΔΑ ΚΑΙ ΕΞΟΔΑ**

**Άρθρον 60**

Προς ενίσχυσιν και ανάπτυξιν του ποιμαντικού, εκπαιδευτικού και κοι­νω­νικού έργου αυτής, η Ορθόδοξος Αυτοκέφαλος Εκκλησία της Αλβανίας δέχεται δωρεάς, κληρονομίας και πάσης φύσεως προσφοράς από φυσικά ή νομικά πρόσωπα του εσωτερικού ή του εξωτερικού.

Τα έξοδα διά την συντήρησιν των χώρων λατρείας αντιμετωπίζονται από εθελοντικάς προσφοράς των πιστών και από τα έσοδα του ιδίου του ιερού Ναού ή της ιεράς Μονής.

**ΕΣΟΔΑ ΙΕΡΩΝ ΝΑΩΝ**

**ΚΑΙ ΔΙΑΧΕΙΡΙΣΙΣ ΑΥΤΩΝ**

**Άρθρον 61**

Παρά τη Ιερά Συνόδω λειτουργεί Συνοδική Επιτροπή Οικονομικών και Τεχνικών Υποθέσεων. Αύτη αποτελείται από: α) ένα Μητροπολίτην, Πρό­εδρον, β) ένα Επίσκοπον, γ) τον Γενικόν Διευθυντήν Οικονομικών και Τε­χνικών Υπηρεσιών, δ) ένα Νομικόν, ε) ένα Τεχνικόν. Όλα τα μέλη διορί­ζονται υπό της Ιεράς Συνόδου δια πενταετή θητείαν, δυναμένην να ανανε­ούται. Εν τη Συνοδική Οικονομική και Τεχνική Υπηρεσία υπάρχουν τα τμήματα: α) Οικονομικών Υποθέσεων, β) Περιουσίας, γ) Νομικών Υπο­θέσεων, δ) Τεχνικής Υπηρεσίας, συμπεριλαμβανομένου του Γραφείου Α­ναστηλώσεων.

Παρά τη Ιερά Συνόδω λειτουργεί Ελεγκτική Επιτροπή συγκροτουμένη από: α) τον Αρχιεπίσκοπον ή τον οριζόμενον υπ’ αυτού αντικαταστάτην, β) Μητροπολίτην ή Επίσκοπον, γ) Εκπρόσωπον του Κληρικολαϊκού Συμ­βουλίου, δ) Οικονομολόγον, ε) Νομικόν. Άπαντα τα μέλη διορίζονται υπό της Ιεράς Συνόδου δια πενταετίαν, δυναμένην να ανανεούται. Το έργον της εν λόγω Επιτροπής διεκπεραιώνει ειδικός Γραμματεύς εκλεγόμενος υπό της ως άνω Επιτροπής.

Η Οικονομική Επιτροπή της Αρχιεπισκοπής ή της Μητροπόλεως συ­γκροτείται από: α) τον οικείον Ποιμενάρχην, β) Κληρικόν, μέλος του Κλη­ρικολαϊκού Συμβουλίου, γ) Λαϊκόν, μέλος του Κληρικολαϊκού Συμβου­λίου και δύο ακόμη μέλη (κατά προτίμησιν, ένα Οικονομολόγον και ένα Νομικόν). Οι ανωτέρω διορίζονται υπό του Αρχιεπισκοπικού ή του Μη­τροπολιτικού Συμβουλίου δια τριετίαν, δυναμένην να ανανεούται.

Η Αρχιεπισκοπή και αι Μητροπόλεις διαχειρίζονται τα οικονομικά των, έχουν ίδιον λογιστήριον και ίδιον Α.Φ.Μ. Δια την συμπλήρωσιν των ανα­γκών του προϋπολογισμού αυτών, υποβάλλουν σχετικόν αίτημα προς τον Πρόεδρον της Ιεράς Συνόδου.

Τα έσοδα της Ιεράς Συνόδου, της Αρχιεπισκοπής, των Μητροπόλεων, των Μονών, των Προσκυνημάτων και των ενοριακών Nαών προέρχονται: α) Από διαφόρους δωρεάς. β) Από εισφοράς των πιστών δι’ ιεροπραξίας. γ) Από την πώλησιν του κηρού, ο οποίος υποχρεωτικώς αγοράζεται από το κεντρικόν εργοστάσιον της Ορθοδόξου Αυτοκεφάλου Εκκλησίας της Αλβανίας. δ) Από γενικάς προσφοράς, κληρονομίας κ.λπ. Δια πάσαν προ­σφοράν ή δωρεάν, δίδεται διπλότυπος απόδειξις υπό του σχετικού Τα­μείου. ε) Από έσοδα εταιρειών περιωρισμένης ευθύνης, τας προσόδους της κινητής και ακινήτου περιουσίας, όπως τραπεζικαί καταθέσεις, ομόλογα, ενοικιάσεις λειβαδίων, οικημάτων κ.λπ.

**ΔΙΑΘΕΣΙΣ ΕΣΟΔΩΝ**

**Άρθρον 62**

**Τα έσοδα όλων των ενοριών, μετά την καταγραφήν των, διατίθενται ως εξής:**

α) Το 50% κατατίθεται προς κάλυψιν της μισθοδοσίας των κληρικών εις το Ταμείον της Αρχιεπισκοπής ή της αντιστοίχου Μητροπόλεως.

β) Το 30% διατίθεται υπό του Ενοριακού Συμβουλίου προς πληρωμήν των υπαλλήλων και των λειτουργικών εξόδων του ιερού Ναού, ως και διά το φιλανθρωπικόν έργον της ενορίας.

γ) Το 10% εις τον Προϋπολογισμόν της Αρχιεπισκοπής ή της αντιστοί­χου Μητροπόλεως.

δ) Το 10% εις τον Προϋπολογισμόν της Ιεράς Συνόδου, ως συμμετοχήν εις τας γενικωτέρας ανάγκας της Εκκλησίας.

Τα έσοδα από προσκυνηματικούς χώρους και προσκυνητάρια διαχειρί­ζε­ται το Συμβούλιον της Αρχιεπισκοπής ή της αντιστοίχου Μητροπόλεως.

Οι σχετικοί προϋπολογισμοί εγκρίνονται υπό του οικείου Ποιμενάρχου.

Το τυχόν απόθεμα του Ταμείου εκάστου ενοριακού Ναού κατατίθεται επ’ ονόματι του ιερού Ναού εις ειδικόν τραπεζικόν λογαριασμόν, με εξου­σιο­δότιση του Αρχιεπισκόπου ή του οικείου Μητροπολίτου. Διά ποσά άνω του ορίου του κατ’ έτος οριζομένου υπό της Ιεράς Συνόδου, απαιτείται έγκρισις του οικείου Ποιμενάρχου.

**ΠΕΙΘΑΡΧΙΚΑ ΜΕΤΡΑ**

**Άρθρον 63**

Εν τη έδρα της Αρχιεπισκοπής και εκάστης Μητροπόλεως λειτουργεί Εκκλησιαστικόν Δικαστήριον συγκροτούμενον υπό του οικείου Ιεράρ­χου, ως Προέδρου, και δύο κληρικών, ως μελών, το οποίον εκδικάζει εντός τριάκοντα ημερών από της ημέρας της διαπράξεως του κανονικού παρα­πτώματος άπαντας τους κληρικούς της δικαιοδοσίας της Αρχιεπισκοπής ή της Μητροπόλεως. Τούτο δύναται να επιβάλη, επί παραπτωμάτων προκα­λούντων σκάνδαλον, αργίαν μέχρις ενός έτους. Αι αποφάσεις του ως άνω δικαστηρίου είναι δυνατόν να εφεσιβληθούν εις την Ιεράν Σύνοδον. Ἡ α­κολουθητέα δικαστική διαδικασία καθορίζεται εν τω Γενικώ Κανονισμώ Διοικήσεως.

Προκειμένου περί εκδικάσεως μηνύσεως ή παραπτωμάτων Αρχιερέων, δέον όπως συγκαλήται Μείζων καί Υπερτελής Σύνοδος εκ δώδεκα Αρχιε­ρέων. Εν αυτή μετέχουν όλα τα μέλη της Ιεράς Συνόδου πλην του δικα­ζο­μένου. Η Ιερά Σύνοδος υποβάλλει παράκλησιν εις το Οικουμενικόν Πα­τριαρχείον, το παραχωρήσαν τον Τόμον Αυτοκεφαλίας, όπως εξονομάσῃ Μητροπολίτες προς συμπλήρωσιν του αναγκαίου αριθμού. Της Μείζονος και Υπερτελούς Συνόδου προεδρεύει ο Αρχιεπίσκοπος.

**Άρθρον 64**

Δι’ άπαντα τα υπό των ιερών Κανόνων προβλεπόμενα σοβαρά παρα­πτώ­ματα των πρεσβυτέρων, διακόνων και μοναχών, άτινα υπερβαίνουν την αρμοδιότητα του οικείου Ιεράρχου, οι υπό κατηγορίαν κληρικοί παρα­πέ­μπονται εις την Ιεράν Σύνοδον, ήτις εκδικάζει ταύτα τελεσιδίκως.

**Άρθρον 65**

Αι αποφάσεις της Ιεράς Συνόδου προς επιβολήν παντός είδους ποινής λαμ­βάνονται δι’ απλής πλειονοψηφίας.

**Άρθρον 66**

Κληρικοί υποπέσαντες εις σοβαρά κανονικά ή ποινικά παραπτώματα, διά τα οποία ορίζεται υπό των ιερών Κανόνων η ποινή της καθαιρέσεως, κα­τόπιν εισηγήσεως του οικείου Αρχιερέως, καθαιρούνται υπό της Ιεράς Συ­νόδου.

**ΠΕΡΙ ΓΑΜΟΥ ΚΑΙ ΔΙΑΖΥΓΙΟΥ**

**Άρθρον 67**

Η ιερολογία του γάμου τελείται κατόπιν εγγράφου αδείας του Αρχιε­ρέως του τόπου τελέσεως του μυστηρίου ή του εκπροσώπου αυτού.

Δια την χορήγησιν της αδείας απαιτείται:

α) Πιστοποιητικόν βαπτίσεως.

β) Έγγραφος υπεύθυνος δήλωσις των μελλονύμφων περί μη υπάρξεως ως προς αυτούς αναβλητικού ή ανατρεπτικού τινος κωλύματος.

γ) Βεβαίωσις των ανωτέρω υπό δύο αξιοπίστων Ορθοδόξων μαρτύρων. καί

δ) Υποβολή του πιστοποιητικού τελέσεως του πολιτικού γάμου – δεδο­μένου ότι ούτος είναι υποχρεωτικός εν Αλβανία.

**Άρθρον 68**

Προκειμένης εγέρσεως αγωγής διαζυγίου, καταβάλλεται προηγουμένως προσπάθεια υπό του οικείου Αρχιερέως προς συμφιλίωσιν των συζύγων.

Δια την οριστικήν λύσιν του γάμου και πνευματικώς, απαιτείται η προη­γουμένη κατάθεσις της αποφάσεως του πολιτικού δικαστηρίου, δια του ο­ποίου λύεται ο γάμος δια διαζυγίου. Το τελικόν έγγραφον της Εκκλησια­στικής Αρχής υπογράφεται υπό του Αρχιερέέως.

ΕΠΙΓΡΑΦΑΙ ΚΑΙ ΣΦΡΑΓΙΔΕΣ

**Άρθρον 69**

**Η Ορθόδοξος Αυτοκέφαλος Εκκλησία της Αλβανίας διαθέτει τας ε­ξής επιγραφάς και τας αντιστοίχους σφραγίδας:**

α) Δια την Ιεράν Σύνοδον: «Ορθόδοξος Αυτοκέφαλος Εκκλησία της Αλβανίας – Ιερά Σύνοδος».

β) Δια την Αρχιεπισκοπήν: «Ορθόδοξος Αυτοκέφαλος Εκκλησία της Αλβανίας – Ιερά Αρχιεπισκοπή».

γ) Δια τας Μητροπόλεις: «Ορθόδοξος Αυτοκέφαλος Εκκλησία της Αλ­βανίας – Ιερά Μητρόπολις ...».

Αι αναφερόμεναι σφραγίδες είναι στρογγύλαι και φέρουν εις το κέντρον τον παραδοσιακόν δικέφαλον αετόν και σταυρόν. Αι σφραγίδες χρησιμο­ποιούνται αποκλειστικώς υπό των αντιστοίχων αρμοδίων οργάνων. Πάσα διαφορετική σφραγίς, η οποία έχει χρησιμοποιηθή μέχρι τούδε ή ευρίσκε­ται εις χείρας αναρμοδίων προσώπων, είναι άκυρος.

**Άρθρον 70**

Το παρόν Καταστατικόν καταργεί και αντικαθιστά παν προηγούμενον. Δύ­ναται να τροποποιηθή κατόπιν κοινής αποφάσεως της Ιεράς Συνόδου, του Κληρικολαϊκού Εκκλησιαστικού Συμβουλίου και της Κληρικολαϊκής Συ­νελεύσεως, λαμβανομένης δι’ απολύτου πλειοψηφίας των μελών αυ­τών. Δεν δύνανται να διαφοροποιηθούν ή να καταργηθούν τα άρθρα 1-7 του παρόντος. Το παρόν Καταστατικόν έγινεν ομοφώνως δεκτόν υπό της προς τούτο συγκληθείσης Κληρικολαϊκής Συνελεύσεως της Ορθοδόξου Αυτο­κεφάλου Εκκλησίας της Αλβανίας την 4ην Νοεμβρίου 2006 και ενε­κρίθη υπό της Ιεράς Συνόδου την 6ην Νοεμβρίου 2006.